Neuvoston 20 päivänä helmikuuta 2003 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 16/2003 Euroopan parlamentin ja neuvoston direktiivin antamiseksi direktiivin 2000/13/EY muuttamisesta elintarvikkeisiin sisältyvien ainesosien merkintöjen osalta (ETA:n kannalta merkityksellinen teksti)



Virallinen lehti nro C 102 E , 29/04/2003 s. 0016 - 0022



Neuvoston 20 päivänä helmikuuta 2003 vahvistama Yhteinen kanta (EY) N:o 16/2003 Euroopan parlamentin ja neuvoston direktiivin 2003/.../EY antamiseksi direktiivin 2000/13/EY muuttamisesta elintarvikkeisiin sisältyvien ainesosien merkintöjen osalta (2003/C 102 E/02) (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen(1), ottavat huomioon Euroopan talous- ja sosiaalikomitean lausunnon(2), toimivat perustamissopimuksen 251 artiklassa määrätyn menettelyn mukaisesti(3), sekä katsovat seuraavaa: (1) Jotta saavutettaisiin kuluttajien terveyden korkeatasoinen suoja ja taattaisiin heidän oikeutensa saada tietoja, on varmistettava, että kuluttajille annetaan asianmukaisesti tietoja elintarvikkeista, muun muassa luettelemalla kaikki ainesosat pakkausmerkinnöissä. (2) Myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetun Euroopan parlamentin ja neuvoston direktiivin 2000/13/EY(4) 6 artiklan mukaisesti tiettyjä aineita ei tarvitse merkitä ainesosaluetteloon. (3) Elintarvikkeiden valmistuksessa käytetyt ja niissä edelleen olevat tietyt ainesosat tai muut aineet aiheuttavat allergia- tai intoleranssioireita kuluttajissa, ja jotkin näistä allergioista tai intoleransseista ovat vaaraksi niistä kärsivien henkilöiden terveydelle. (4) Komission päätöksen 97/579/EY(5) 1 artiklalla perustettu elintarvikealan tiedekomitea on todennut, että ruoka-aineallergiat vaikuttavat lukuisten ihmisten elämään aiheuttamalla oireita, jotka vaihtelevat lievistä sellaisiin, jotka voivat johtaa kuolemaan. (5) Mainittu komitea on todennut, että yleisimpiä ruoka-aineallergeeneja ovat lehmänmaito, hedelmät, palkokasvit (erityisesti maapähkinä ja soija), kananmunat, äyriäiset, pähkinät, kalat, vihannekset (selleri ja muut sarjakukkaiskasveihin kuuluvat ruoka-aineet), vehnä ja muut viljat. (6) Yleisimpiä ruoka-aineallergeeneja on erittäin monissa valmiissa elintarvikkeissa. (7) Mainittu komitea on myös todennut, että elintarvikkeiden lisäaineet voivat saada aikaan epätoivottuja reaktioita ja että lisäaineita on usein vaikea välttää, koska niitä kaikkia ei aina mainita tuotteiden merkinnöissä. (8) On tarpeen säätää siitä, että merkintöjä koskevat säännökset kattavat direktiivin 2000/13/EY 6 artiklan 4 kohdan a alakohdassa tarkoitetut allergiareaktion aiheuttavat lisäaineet, valmistuksen apuaineet ja muut aineet, jotta ne kuluttajat, joilla on ruoka-aineallergia, saisivat asianmukaista tietoa. (9) Vaikka kaikille kuluttajille suunnattuja pakkausmerkintöjä ei ole pidettävä ainoana tiedotuskeinona, joka korvaisi terveydenhuollosta vastaavien viranomaisten suorittaman tiedottamisen, on kuitenkin suotavaa mahdollisuuksien mukaan auttaa allergioista tai intoleranssista kärsiviä kuluttajia antamalla heille täydellisempiä tietoja tuotteiden koostumuksesta. (10) Allergisoivien aineiden luettelon olisi sisällettävä sellaiset elintarvikkeet, ainesosat ja muut aineet, joiden tiedetään aiheuttavan yliherkkyyttä. (11) Jotta kuluttajille annetut tiedot olisivat täydellisempiä ja jotta tiettyjen kuluttajien terveyttä suojeltaisiin, olisi kaikkien elintarvikkeeseen sisältyvien ainesosien ja muiden aineiden merkitseminen ainesosaluetteloon tehtävä pakolliseksi. Kaikkien alkoholijuomiin sisältyvien, allergiareaktioita aiheuttavien ainesosien merkitseminen olisi tehtävä pakolliseksi. (12) Elintarvikkeiden valmistukseen liittyvien teknisten vaikeuksien huomioon ottamiseksi on tarpeen sallia hyvin vähäisessä määrin käytettävien ainesosien ja muiden aineiden joustavampi ilmoittaminen. (13) Tieteellisen tiedon kehityksen sekä ainesosien ja muiden aineiden allergeenisuuden poistamista koskevien teknisten keinojen parantumisen huomioon ottamiseksi ja jotta kuluttajia suojeltaisiin uusilta ruoka-aineallergeeneilta ja vältettäisiin tarpeettomat merkintävelvoitteet, on tärkeää, että ainesosaluetteloa voidaan tarvittaessa nopeasti tarkistaa lisäämällä tai poistamalla tiettyjä ainesosia tai aineita. Tarkistuksen olisi perustuttava Euroopan parlamentin ja neuvoston asetuksella (EY) N:o 178/2002(6) perustetun Euroopan elintarviketurvallisuusviranomaisen määrittämiin tieteellisiin perusteisiin ja sen olisi muodostuttava teknisistä täytäntöönpanotoimenpiteistä, joiden toteuttaminen olisi menettelyn yksinkertaistamiseksi ja nopeuttamiseksi annettava komission tehtäväksi. Komission olisi tarpeen mukaan lisäksi annettava tekniset suuntaviivat liitteen III a tulkintaa varten. (14) Direktiivi 2000/13/EY olisi sen vuoksi muutettava, OVAT ANTANEET TÄMÄN DIREKTIIVIN: 1 artikla Muutetaan direktiivi 2000/13/EY seuraavasti: 1) Muutetaan 6 artikla seuraavasti: a) Korvataan 1 kohta seuraavasti: "1. Ainesosat on ilmoitettava tämän artiklan sekä liitteiden I, II, III ja III a mukaisesti." b) Lisätään kohta seuraavasti: "3a. Jäljempänä 4 kohdan a kohdassa määritelty ja liitteessä III a luetteloitu ainesosa on mainittava pakkausmerkinnässä, jos ainesosa esiintyy 3 kohdassa tarkoitetussa juomassa, sanotun kuitenkaan vaikuttamatta 3 kohdan mukaisesti vahvistettaviin merkitsemistä koskeviin säännöksiin. Maininnassa on oltava sana 'sisältää', jota seuraa kyseisen yhden tai useamman ainesosan nimi. Maininta ei kuitenkaan ole välttämätön, jos ainesosa on jo mainittu erityisnimellään ainesosaluettelossa tai juoman myyntinimikkeessä. Tarvittaessa voidaan antaa ensimmäisessä alakohdassa tarkoitetun maininnan esittämistä koskevat yksityiskohtaiset säännöt seuraavien menettelyjen mukaisesti: a) viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(7) 1 artiklan 2 kohdassa tarkoitettujen tuotteiden osalta mainitun asetuksen 75 artiklassa säädetyn menettelyn mukaisesti; b) maustettujen viinien, maustettujen viinipohjaisten juomien ja maustettujen viinistä valmistettujen juomasekoitusten määritelmää, kuvausta ja esittelyä koskevista yleisistä säännöistä 10 päivänä kesäkuuta 1991 annetun neuvoston asetuksen (ETY) N:o 1601/91(8) 2 artiklan 1 kohdassa tarkoitettujen tuotteiden osalta mainitun asetuksen 13 artiklassa säädetyn menettelyn mukaisesti; c) tislattujen alkoholijuomien määritelmää, kuvausta ja esittelyä koskevista yleisistä säännöistä 29 päivänä toukokuuta 1989 annetun neuvoston asetuksen (ETY) N:o 1576/89(9) 1 artiklan 2 kohdassa tarkoitettujen tuotteiden osalta mainitun asetuksen 14 artiklassa säädetyn menettelyn mukaisesti; d) muiden tuotteiden osalta tämän direktiivin 20 artiklan 2 kohdassa säädetyn menettelyn mukaisesti." c) Lisätään 4 kohdan c alakohtaan alakohta seuraavasti: "iv) valmiissa tuotteessa edelleen, myös muuttuneessa muodossa olevat aineet, jotka eivät ole lisäaineita mutta joita käytetään samalla tavalla ja samassa tarkoituksessa valmistuksen apuaineina." d) Muutetaan 5 kohdan toinen alakohta seuraavasti: i) Korvataan neljäs luetelmakohta seuraavasti: "- jos hedelmiä, vihanneksia tai sieniä, joista minkään osuus ei ole painona laskettuna muita merkittävämpi ja joita voidaan sekoittaa vaihtelevassa määrin, käytetään sekoituksena elintarvikkeen ainesosana, ne voidaan merkitä ainesosaluetteloon yhteisnimikkeellä 'hedelmiä', 'vihanneksia' tai 'sieniä', jota seuraa ilmaisu 'vaihtelevina osuuksina', joita välittömästi seuraa käytettyjen hedelmä-, vihannes- tai sienilajien luettelo; tässä tapauksessa sekoitus on mainittava ainesosaluettelossa ensimmäisen alakohdan mukaisesti elintarvikkeessa olevien hedelmä-, vihannes- tai sienilajien kokonaispainon perusteella;" ii) Lisätään luetelmakohdat seuraavasti: "- ainesosat, joiden osuus on alle 2 prosenttia valmiista tuotteesta, voidaan luetella eri järjestyksessä muiden ainesosien jälkeen, - jos ainesosia, jotka ovat samankaltaisia ja keskenään vaihtoehtoisia, voidaan todennäköisesti käyttää elintarvikkeen valmistuksessa muuttamatta elintarvikkeen koostumusta, luonnetta tai oletettua arvoa ja jos niiden osuus on alle 2 prosenttia valmiista tuotteesta, ne voidaan merkitä ainesosaluetteloon käyttämällä ilmaisua 'sisältää...ja/tai...', jos lopullinen tuote sisältää ainakin yhtä enintään kahdesta ainesosasta. Tätä säännöstä ei sovelleta lisäaineisiin eikä liitteessä III a lueteltuihin ainesosiin." e) Korvataan 8 kohdan toinen alakohta seuraavasti:"Ensimmäisessä alakohdassa tarkoitettu luettelo ei kuitenkaan ole pakollinen, a) jos koostetun ainesosan koostumus on määritelty voimassa olevassa yhteisön lainsäädännössä ja jos koostetun ainesosan osuus on alle 2 prosenttia valmiista tuotteesta; tätä säännöstä ei kuitenkaan sovelleta lisäaineisiin, ellei 4 kohdan c alakohdasta muuta johdu; b) koostettujen ainesosien osalta, jotka koostuvat mauste- ja/tai yrttisekoituksista, jos osuus on pienempi kuin 2 prosenttia lopullisesta tuotteesta, lukuun ottamatta lisäaineita, jollei 4 kohdan c alakohdasta muuta johdu; c) jos koostettu ainesosa on elintarvike, jonka osalta ei yhteisön säännöstössä vaadita ainesosaluetteloa." f) Lisätään kohdat seuraavasti: "10. Huolimatta 2 kohdan, 6 kohdan toisen alakohdan sekä 8 kohdan toisen alakohdan säännöksistä on kaikki elintarvikkeiden valmistuksessa käytetyt ja valmiissa tuotteessa, myös muuttuneessa muodossa, edelleen olevat ainesosat, jotka ovat liitteessä III a olevassa luettelossa tai jotka ovat peräisin liitteessä III a olevaan luetteloon merkitystä ainesosasta, ilmoitettava pakkausmerkinnöissä siten, että kyseisen ainesosan nimi mainitaan selkeästi. Ensimmäisessä alakohdassa tarkoitettua mainintaa ei vaadita, jos elintarvikkeen myyntinimikkeestä käy selvästi ilmi kyseinen ainesosa. Huolimatta 4 kohdan c alakohdan ii ja iii ja iv alakohdan säännöksistä on kaikkia elintarvikkeiden valmistuksessa käytettyjä ja valmiissa tuotteessa, myös muuttuneessa muodossa, edelleen olevia ainesosia, jotka on merkitty liitteessä III a olevaan luetteloon, pidettävä ainesosina ja ne on ilmoitettava pakkausmerkinnöissä siten, että mainitaan selkeästi sen ainesosan nimi, josta aine on peräisin. 11. Liitteessä III a olevaa luetteloa tarkastellaan uudelleen järjestelmällisesti ja se saatetaan tarvittaessa ajan tasalle viimeisimmän tieteellisen tiedon perusteella. Ensimmäinen uudelleentarkastelu suoritetaan viimeistään...(10). Luettelo voidaan päivittää myös siten, että liitteestä III a poistetaan sellaiset ainesosat, joiden osalta on tieteellisesti todettu, että ne eivät voi aiheuttaa haitallisia reaktioita. Tätä varten liitettä III a voidaan muuttaa 20 artiklan 2 kohdassa tarkoitettua menettelyä noudattaen Euroopan elintarviketurvallisuusviranomaisen annettua lausuntonsa asetuksen (EY) N:o 178/2002(11) 29 artiklan perusteella. Liitteessä III a olevan luettelon tulkinnasta voidaan tarvittaessa antaa teknisiä ohjeita 20 artiklan 2 kohdassa tarkoitettua menettelyä noudattaen." 2) Korvataan 19 artiklan toisessa kohdassa neuvoston päätöksellä 69/414/ETY perustettu "pysyvä elintarvikekomitea" asetuksella (EY) N:o 178/2002 perustetulla "elintarvikeketjua ja eläinten terveyttä käsittelevällä pysyvällä komitealla". 3) Poistetaan alaviite "EYVL L 291, 29.11.1969, s. 9.". 4) Korvataan 20 artiklan 1 kohdassa "pysyvä elintarvikekomitea" "elintarvikeketjua ja eläinten terveyttä käsittelevällä pysyvällä komitealla". 5) Poistetaan liitteen I nimikkeet "kandeeratut hedelmät" ja "vihannekset" sekä niiden määritelmät. 6) Lisätään direktiiviin liite III a, jonka teksti on tämän direktiivin liitteenä. 2 artikla 1. Jäsenvaltioiden on...päivään...kuuta...(12) mennessä annettava tarvittavat lait, asetukset ja hallinnolliset määräykset, jotka ovat tarpeen - tämän direktiivin vaatimusten mukaisten tuotteiden myynnin sallimiseksi...päivästä...kuuta...(13), - sellaisten tuotteiden, jotka eivät ole tämän direktiivin vaatimusten mukaisia, myynnin kieltämiseksi...päivästä...kuuta...(14). Ennen tätä päivää markkinoille saatettuja tai merkinnöin varustettuja tuotteita, jotka eivät ole tämän direktiivin vaatimusten mukaisia, voidaan pitää kaupan varastojen loppumiseen saakka. Niiden on ilmoitettava tästä viipymättä komissiolle. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan päivänä, jona se julkaistaan Euroopan unionin virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty... Euroopan parlamentin puolesta Puhemies Neuvoston puolesta Puheenjohtaja (1) EYVL C 332 E, 27.11.2001, s. 257. (2) EYVL C 80, 3.4.2002, s. 35. (3) Euroopan parlamentin lausunto, annettu 11. kesäkuuta 2002 (ei vielä julkaistu virallisessa lehdessä), neuvoston yhteinen kanta, vahvistettu 20. helmikuuta 2003, ja Euroopan parlamentin päätös, tehty...(ei vielä julkaistu virallisessa lehdessä). (4) EYVL L 109, 6.5.2000, s. 29, direktiivi sellaisena kuin se on muutettuna direktiivillä 2001/101/EY (EYVL L 310, 28.11.2001, s. 19). (5) EYVL L 237, 28.8.1997, s. 18, päätös sellaisena kuin se on muutettuna päätöksellä 2000/443/EY (EYVL L 179, 18.7.2000, s. 13). (6) EYVL L 31, 1.2.2002, s. 1. (7) EYVL L 179, 14.7.1999, s. 1, asetus sellaisena kuin se on viimeksi muutettuna asetuksella (EY) N:o 2585/2001 (EYVL L 345, 29.12.2001, s. 10). (8) EYVL L 149, 14.6.1991, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 2061/96 (EYVL L 277, 30.10.1996, s. 1). (9) EYVL L 160, 12.6.1989, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 3378/94 (EYVL L 366, 31.12.1994, s. 1). (10) Kahden vuoden kuluttua tämän direktiivin voimaantulopäivästä. (11) EYVL L 31, 1.2.2002, s. 1. (12) 12 kuukautta tämän direktiivin voimaantulopäivästä. (13) 12 kuukautta tämän direktiivin voimaantulopäivästä. (14) 24 kuukautta tämän direktiivin voimaantulopäivästä. LIITE "LIITE III a 6 artiklan 3 a, 10 ja 11 kohdassa tarkoitetut ainesosat ja aineet Gluteenia sisältävät viljat eli vehnä, ruis, ohra, kaura, speltti, kamut-vilja tai niiden hybridikannat ja viljatuotteet Äyriäiset ja äyriäistuotteet Kananmunat ja munatuotteet Kalat ja kalatuotteet Maapähkinät ja maapähkinätuotteet Soija ja soijatuotteet Maito ja maitotuotteet (laktoosi mukaan lukien) Pähkinät, eli manteli (Amygdalus communis L.), hasselpähkinä (Corylus avellana), saksanpähkinä (Juglans regia), cashewpähkinä (Anacardium occidentale), pekaanipähkinä (Carya illinoiesis (Wangenh.) K. Koch), parapähkinä (Bertholletia excelsa), pistaasipähkinä (Pistacia vera), Macadamia nut ja Queensland nut (Macadamia ternifolia) ja pähkinätuotteet Selleri ja sellerituotteet Sinappi ja sinappituotteet Seesaminsiemenet ja seesaminsiementuotteet Rikkidioksidi ja sulfiitit, joiden pitoisuudet ovat yli 10 mg/kilogramma tai 10 mg/litra SO2:na ilmaistuna." NEUVOSTON PERUSTELUT I JOHDANTO 1. Komissio toimitti 7. syyskuuta 2001 neuvostolle perustamissopimuksen 95 artiklaan perustuvan ehdotuksen direktiiviksi direktiivin 2000/13/EY muuttamisesta elintarvikkeisiin sisältyvien ainesosien merkintöjen osalta(1). 2. Euroopan talous- ja sosiaalikomitea antoi lausuntonsa 16. tammikuuta 2002(2). 3. Euroopan parlamentti teki ehdotukseen useita tarkistuksia 11. kesäkuuta 2002(3). 4. Euroopan parlamentin antaman lausunnon jälkeen komissio toimitti neuvostolle muutetun ehdotuksen 4. syyskuuta 2002(4). 5. Neuvosto vahvisti 20. helmikuuta 2003 yhteisen kantansa perustamissopimuksen 251 artiklan mukaisesti. II TAVOITE Elintarvikkeiden turvallisuutta käsittelevässä valkoisessa kirjassaan komissio oli ilmoittanut aikomuksestaan ehdottaa direktiivin 2000/13/EY muuttamista erityisesti sen osalta, ettei koostettujen ainesosien ainesosia tarvitse ilmoittaa, jos niiden osuus valmiissa tuotteessa on pienempi kuin 25 prosenttia. Tämä mahdollisuus sisällytettiin yhteisön lainsäädäntöön yli 20 vuotta sitten kohtuuttoman pitkien ainesosaluetteloiden välttämiseksi. Koska elintarviketuotannosta kuitenkin on tullut aiempaa monimutkaisempaa ja valmiiden ruokien kulutuksesta entistä yleisempää, kuluttajat ovat toistuvasti ilmaisseet toiveensa olla paremmin perillä ostamistaan elintarvikkeista ja erityisesti siitä, mitä ne sisältävät. Lisäksi todettiin, että on tarpeellista käsitellä elintarvikkeiden turvallisuuteen ja terveyteen liittyvää kysymystä eli ruoka-allergioiden ongelmaa antamalla kuluttajille tietoa elintarvikkeissa esiintyvistä allergiaa aiheuttavista ainesosista. Ehdotuksen tavoitteena on siten tarjota kuluttajalle kattavampaa tietoa elintarvikkeiden ja alkoholijuomien koostumuksesta erityisesti tekemällä pakolliseksi allergiaa tai intoleranssia aiheuttavien ainesosien luettelointi. III YHTEISEN KANNAN ERITTELY A. Euroopan parlamentin tarkistuksiin liittyviä yleisiä huomautuksia 1. Neuvosto on noudattanut komission muutettua ehdotusta. Se on hyväksynyt joko sanatarkasti tai sisällön kannalta ne parlamentin ehdottamat neljä tarkistusta, jotka komissio sisällytti muutettuun ehdotukseensa. 2. Neuvosto on myös ottanut huomioon useimmat muut Euroopan parlamentin ehdottamat tarkistukset. a) Neuvosto hyväksyi kolme muuta Euroopan parlamentin tarkistusta, joita komissio ei ollut ottanut muutettuun ehdotukseensa (tarkistukset 8, 9 ja 14). b) Kahden muun tarkistuksen (tarkistukset 5 ja 13) osalta neuvosto ei poistanut kyseistä säännöstä, vaan mieluummin rajoitti poikkeuksen soveltamisalaa alentamalla viidestä kahteen prosenttiin sitä tasoa, jonka alapuolella poikkeusta sovelletaan. 3. Tarkistuksen 10 osalta neuvosto komission tapaan totesi, että kysymys voitaisiin ottaa esille luetteloa myöhemmin päivitettäessä. B. Neuvoston mukaan ottamat uudet asiat 1. Pääasialliset uudet, neuvoston mukaan ottamat asiat ovat seuraavat: - valmiissa tuotteessa edelleen olevat aineet, jotka eivät ole lisäaineita mutta joita käytetään samalla tavalla ja samassa tarkoituksessa valmistuksen apuaineina (ks. ehdotusta direktiivin 2000/13/EY 6 artiklan uudeksi 4 kohdan c alakohdan iv kohdaksi), - velvollisuus ilmoittaa ainesosat, jotka ovat peräisin liitteessä III a merkitystä ainesosasta, siten että tämän ainesosan nimi mainitaan selkeästi, paitsi jos elintarvikkeen myyntinimikkeestä käy selvästi ilmi kyseinen ainesosa (ks. ehdotus direktiivin 2000/13/EY 6 artiklan uudeksi 10 kohdaksi). 2. Muut muutokset ovat luonteeltaan puhtaasti teknisiä, ja niillä pyritään direktiivin tekstin selventämiseen. IV PÄÄTELMÄT Neuvosto katsoo yhteisessä kannassa otetun pitkälti huomioon sekä Euroopan parlamentin esittämät tärkeimmät toiveet että jäsenvaltioiden esille ottamat asiat muun muassa kansanterveyden ja/tai yhteisön lainsäädännön yhdenmukaisuuden osalta. Neuvosto katsoo, että sisämarkkinoiden moitteettoman toiminnan ja kuluttajansuojelun ja kuluttajavalistuksen edellytykset ovat keskenään hyvässä tasapainossa. (1) EYVL C 332 E, 27.11.2001, s. 257. (2) EYVL C 80, 3.4.2002, s. 35. (3) Asiakirja 9840/02 (ei vielä julkaistu virallisessa lehdessä). (4) EYVL C 331 E, 31.12.2002, s. 188.